SL Uradni list Evropske unije C 223/26

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 223/12

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PEMENTO DE OÍMBRA“

Št. ES: ES-PGI-0005-0486-20.07.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Naslov: Paseo Infanta Isabel, 1 28071 Madrid ESPAÑA Tel. +34 913475394 Faks +34 913475410 E-naslov: sgcaae@mapya.es

2. Vlagatelj:

Naziv: Hortoflor 2 SCG Naslov: Barbantes-estación 32454 Cenlle (Ourense) ESPAÑA Tel. +34 988280402 Faks +34 988280399 E-naslov: hortoflor@hortoflor.com Sestava: Proizvajalci/predelovalci ( X ) Drugo ( )

3. Vrsta proizvoda:

Razred 1.6 – Sveže ali predelano sadje, zelenjava in žito.

4. Specifikacija:

povzetek zahtev v skladu s členom 4(2) Uredbe (ES) št. 510/2006

4.1 Ime:

„Pemento de Oímbra“

4.2 Opis:

Paprika z zaščiteno geografsko oznako (ZGO) „Pemento de Oímbra“ je plod ekotipa vrste Capsicum annuun, L, ki se tradicionalno prideluje na tem območju pridelave, namenjena je človeški prehrani in se prodaja sveža, še preden plod dozori.

Značilnosti proizvoda so naslednje:

fizične in organoleptične lastnosti:

— oblika: pravilna, podolgovata, z enim režnjem in tremi ali štirimi prekati, brez pomembnejših žilic,

— teža: med 100 g in 200 g na enoto,

— dolžina ploda: med 10 cm in 20 cm,

— širina spodnjega dela: med 6 cm in 8 cm,

— prečni prerez s tremi ali štirimi mešički,

— oblika vrha: koničasta ali okroglasta,

— lupina: gladka in svetleča, svetlo zelene barve s skoraj rumenimi odtenki,

— debelina stene ali mesa: med 6 mm in 8 mm,

— organoleptična ocena: sladkega okusa, nepekoča zaradi odsotnosti kapsicina, srednje intenzivnega okusa.

Kemijske lastnosti (povprečne vrednosti):

— kemijska sestava: vlaga (93 %), proteini (1,3 g/100 g svežega proizvoda).

4.3 Geografsko območje:

Območje pridelave zajema območje v ourenški pokrajini Verín, z naslednjimi občinami: Oímbra, Verín, Castrelo do Val, Monterrei, Cualedro, Laza, Riós in Vilardevós.

Po pokrajini se vije dolina reke Támega, ki zajema področje s klimatskimi pogoji, zelo primernimi za ta pridelek.

4.4 Dokazilo o poreklu:

Sledljivost proizvoda je zagotovljena z identifikacijo v vsaki fazi proizvodnje in trženja.

Za zagotovitev skladnosti s specifikacijami proizvoda nadzorni organ vodi register pridelovalcev in zemljišč, ki se nenehno posodablja.

Samo paprika, ki jo na pridelovalnih površinah, vpisanih v register, pridelujejo pridelovalci, vpisani v register, v skladu z zahtevami iz specifikacije in drugimi standardi, se lahko zaščiti z ZGO „Pemento de Oímbra“.

Vpisane osebe morajo poleg tega prijaviti količino paprike z ZGO, ki se dejansko pridela in trži, kar se zabeleži v za ta namen vzpostavljene registre. Nadzorni organ preveri ujemanje med količinami, ki jih tržijo pakirnice, ter količinami, ki jih pridelajo kmetje, ki jih oskrbujejo, ter tudi količinami, ki jih pridelajo kmetje glede na kmetijski donos na vpisanih zemljiščih.

Pri vseh fizičnih ali pravnih osebah, vpisanih v register, pridelovalnih površinah, skladiščih, predelovalnih obratih in proizvodih se opravijo inšpekcijski pregledi in preverjanja, ki jih izvaja nadzorni organ, njihov namen pa je zagotoviti, da proizvodi z zaščiteno geografsko označbo „Pemento de Oímbra“ izpolnjujejo zahteve iz specifikacije in drugih dodatnih pravil. Nadzor temelji na inšpekcijskih pregledih pridelovalnih površin, skladišč in predelovalnih obratov, pregledu dokumentacije in preverjanju izpolnjevanja opisanih fizičnih parametrov, opisanih v razdelku 4.2 tega dokumenta, s čimer se potrdi, da je obrana paprika cela, zdrava, čista in brez poškodb. Poleg tega se lahko opravijo multirezidualne analize, s čimer se ugotavlja, ali so dobljene vrednosti pesticidov pod mejnimi vrednostmi ostankov (MVO), ki jih za pridelek določa veljavna zakonodaja.

4.5 Metoda pridobivanja:

Rastline in plodove, namenjene za pridobivanje semen za razmnoževanje, na tradicionalen način izbirajo pridelovalci sami, ki na podlagi lastnih izkušenj izberejo semena z najboljšimi lastnostmi (velikost, oblika in videz) za kasnejše pridelovanje paprike odlične kakovosti.

Postopek pridelave proizvoda je opisan v nadaljevanju:

— Razmnoževanje in presajanje: Zrel (rdeč) plod se posuši in iz njega se odstranijo semena. Semenske plantaže se pripravijo v začetku marca. Presajanje na obdelovalne parcele poteka od sredine meseca maja. Medvrstna razdalja je približno 50 cm × 40 cm. Sadike iz rastlinjaka prihajajo od pooblaščenih pridelovalcev, vpisanih v ustrezen register.

— Omejitve pridelave: Z ZGO „Pemento de Oímbra“ se lahko zaščiti tako paprika, pridelana na prostem, kot tudi paprika, pridelana na pokritih površinah. Najvišji dovoljeni donos je v splošnem 4,5 kg/m2.

— Pridelovalne prakse: Za optimalen razvoj te kulture je bistvenega pomena zalivanje, ki mora potekati „pri tleh“, saj bi drugačno zalivanje poškodovalo cvet ali plod. Organsko gnojenje je osredotočeno na eno samo osnovno gnojenje, in sicer s kravjim ali kokošjim gnojem. Za boj proti morebitnim škodljivcem in boleznim se uporablja predvsem metoda dezinfekcije semen, priprava semenske plantaže in manj zalivanja. Če je potrebna uporaba fitosanitarnih sredstev, morajo imeti uporabljene aktivne sestavine čim manjši vpliv na okolje, biti čim bolj učinkovite, čim manj toksične in povzročati čim manj težav z ostanki, s čim manjšim vplivom na pomožno favno in čim manjšimi težavami z odpornostjo.

— Obiranje: Obiranje poteka ročno, ko plodovi srednje dozorijo in ko po oceni ter na podlagi izkušenj pridelovalcev izpolnijo ustrezne zahteve za njihovo trženje, ki sovpadajo s fizičnimi lastnostmi iz odstavka 4.2. Obiranje poteka v potrebnem številu nizov z ročnim orodjem (železno orodje, zaboji ali vsebniki itd.) in s toliko obiralci, kot jih je treba, da se prepreči propadanje proizvoda.

— Prevoz in skladiščenje: Paprika se prelaga v vsebnike iz neprožnega materiala zato, da se ne zmečka. Raztovarjanje poteka na način, ki v največji meri ublaži posledice prostega pada. Skladiščni prostori morajo biti pravilno prezračevani.

— Trženje: Paprika se prodaja v mrežastih vrečkah po 1 kg do 5 kg ali v kartonskih zabojčkih po 5 kg do 10 kg. Uporabljajo se materiali, dovoljeni na podlagi veljavne zakonodaje s področja živil. Vsebina vsakega pakiranja je poenotena glede na kakovost, zrelost in barvo proizvoda. Določijo se lahko tudi drugačne oblike, če se dokaže, da nimajo negativnega vpliva na kakovost proizvoda. Trženje poteka v obdobju med 15. junijem in 15. oktobrom, vendar se lahko to obdobje tudi spreminja glede na sezonske vremenske razmere ter če lastnosti proizvoda to zahtevajo.

4.6 Povezava:

Ta paprika je lokalni ekotip, ki jo že od davnih časov pridelujejo poljedelci opredeljenega geografskega območja. Zaradi zelo omejene pridelave in majhne razširjenosti se z leti pridelovanje te paprike ni razširilo izven navedenega geografskega območja, ki je še danes edino, kjer se ta paprika prideluje.

Kot odsev njenega slovesa in priljubljenosti se je leta 1998 rodil praznik „Feira do Pemento“, praznični dogodek slavljenja paprike „Pemento de Oímbra“, ki se praznuje vsako leto v začetku meseca avgusta, ob tej priložnosti pa se poleg pokušanja in promocije proizvoda organizirajo tudi tečaji pripravljanja jedi in strokovna predavanja za pridelovalce. V dokaz njenega slovesa velja poudariti, da številni gostinski obrati v pokrajini Verín papriko „Pemento de Oímbra“ uvrščajo na svoje jedilne liste, saj v njenih kulinaričnih lastnostih in raznovrstnih možnostih priprave vidijo odlično priložnost, da pritegnejo goste.

Ta sloves je posledica sovpadanja številnih dejavnikov, med katerimi so rastlinski material, prst in mikroklima v dolinah, kjer se paprika prideluje.

Rastlinski material

Lokalni kmetje so nadaljevali tradicionalne prakse z ohranjanjem in izbiranjem najboljših rastlin, tehnike pridelave pa so postopno prilagodili pogojem območja, kar ima za posledico proizvod s specifičnimi lastnostmi in kakovostjo, zaradi katerih je paprika „Pemento de Oímbra“ pridobila velik sloves.

Lastnosti prsti

Lastnosti prsti poudarjajo primernost tega območja za pridelavo paprike, saj ima območje obilo tal z ilovnato in peščeno-ilovnato teksturo, ki so bogata z organskimi snovmi, z odvodnjavanjem, ki pospešuje pronicanje vode, zaradi česar so tla pogosto namočena (rastlina je občutljiva na sušo, zato morajo biti tla vedno vlažna), vendar se je treba izogibati prevelikemu zastajanju vode (kar lahko povzroči asfiksijo ali gnitje na vrhu plodu).

Podnebne značilnosti

Podnebne značilnosti opredeljenega območja so še posebej primerne za pridelavo ekotipa „Oímbra“in pojasnjujejo dolgo tradicijo njene pridelave na tem območju ter njene posebne lastnosti.

Paprika „Pemento de Oímbra“ je, tako kot večina paprik sladkega okusa, zelo zahtevna rastlina glede svetlobe, ki je na območju pridelave ugodna, saj je to območje obrnjeno proti jugovzhodu, in glede temperature, okoljskega dejavnika, ki je v opredeljenem območju optimalen v vsaki razvojni fazi pridelka.

Za klitje mora biti temperatura najmanj 13 °C, kar se na tem območju dosega od meseca aprila; optimalne temperature za razvoj pridelka nihajo med 20 °C in 25 °C (podnevi) ter med 16 °C in 18 °C (ponoči), take temperature pa so na tem območju zagotovljene v obdobju od julija do avgusta. V mesecu septembru so nočne temperature (povprečno 14,4 °C) večino let prenizke za pridelovanje kakovostne sladke paprike na prostem, kar opravičuje uporabo tunelov, ki je na tem področju pogosta.

4.7 Nadzorni organ:

Naziv: Instituto Galego da Calidade Alimentaria (INGACAL) Naslov: Rúa Fonte dos Concheiros, 11 bajo 15703 Santiago de Compostela ESPAÑA Tel. +34 881997276 Faks +34 981546676 E-naslov: ingacal@xunta.es

INGACAL je javni organ, podrejen regionalnemu ministrstvu za zadeve podeželja Vlade Galicije („Consellería do Medio Rural de la Xunta de Galicia“).

4.8 Označevanje:

Paprika, ki se trži z zaščiteno geografsko oznako „Pemento de Oímbra“ mora biti opremljena s trgovsko etiketo, ki ustreza blagovni znamki posameznega proizvajalca/pakirnice, ter s kontrolno etiketo z alfanumerično kodo in ustrezno številsko oznako, ki jo odobri nadzorni organ, z uradnim logotipom zaščitene geografske označbe. Na trgovski etiketi in na kontrolni etiketi je obvezna navedba: Indicación Geográfica Protegida „Pemento de Oímbra“ (zaščitena geografska označba „Pemento de Oímbra“).